google/wiki40b huggingface dataset:
Στέλιος Κωτιάδης

Πρώτα χρόνια, σπουδές και επαγγελματική σταδιοδρομία

Γεννήθηκε στην Ίστριο της Ρόδου τον Αύγουστο του 1912. Ο πατέρας του Ηλίας ήταν δάσκαλος και κληρικός, ενώ ο ίδιος ολοκλήρωσε τις γυμνασιακές του σπουδές στη Ρόδο και στη συνέχεια προχώρησε σε σπουδές στο πανεπιστήμιο Μποκόνι του Μιλάνου (όπου απέκτησε διδακτορικό δίπλωμα), αλλά και στο London School of Economics και τη Σορβόνη, με αντικείμενο σπουδών οικονομικά και πολιτικές επιστήμες. Στο Παρίσι εργάστηκε ως ανώτερος τραπεζικός υπάλληλος και σύμβουλος εταιρειών. Γυρίζοντας στη Ρόδο το 1939, αναλαμβάνει διευθυντής στην τοπική ποτοποιία CAIR. Μεταξύ 1948-1950 αναλαμβάνει την προεδρία του Διαγόρα, ενώ αργότερα διορίζεται στη διοικούσα επιτροπή του εμπορικού και βιομηχανικού επιμελητηρίου Δωδεκανήσου.

Πολιτική

Η αρχική του ανάμιξη στην πολιτική ήρθε όταν εξελέγη υποδήμαρχος Ρόδου την περίοδο 1945-1946, επί δημαρχίας Αθανάσιου Καζούλλη. Στις εκλογές του 1950, τις πρώτες μετά την ενσωμάτωση των Δωδεκανήσων, εκλέγεται βουλευτής Δωδεκανήσων, πρώτος με το κόμμα των Φιλελευθέρων. Συνυποψήφιός του στο κόμμα και την περιφέρεια και εκλεγείς βουλευτής ήταν ο, επίσης Ροδίτης,  Γιάννης Ζίγδης. Επανεκλέγεται με το ίδιο κόμμα τόσο στις εκλογές του 1951, όσο και του 1952. Με την ίδρυση της ΕΡΕ από τον Κωνσταντίνο Καραμανλή το 1956, προσχωρεί σε αυτή και εκλέγεται βουλευτής στις εκλογές του ίδιου χρόνου, κάτι που συνέχισε να επιτυγχάνει αδιάλειπτα, μέχρι και τις εκλογές του 1964, τις τελευταίες πριν τη χούντα των Συνταγματαρχών.
Το Υπουργείο Εμπορικής Ναυτιλίας του ανατέθηκε τόσο στην κυβέρνηση Καραμανλή της περιόδου 1956-1958, όσο και σε αυτή της περιόδου 1961-1963. Σημαντικά σημεία του έργου του ήταν η προώθηση νόμων για την προστασία των δυτών, αλλά και την ένταξη των δωδεκανησίων ναυτών στο ΝΑΤ. Η συνολική διάρκεια της υπουργικής του θητείας ήταν 3 χρόνια, 7 μήνες και 20 μέρες, γεγονός που τον κατατάσσει στην τρίτη θέση μεταξύ των υπουργών Εμπορικής Ναυτιλίας με τη μεγαλύτερη θητεία, μετά τον Γιώργο Κατσιφάρα (5 χρόνια, 1 μήνας και 14 ημέρες) και τον Αλέξανδρο Παπαδόγγονα (3 χρόνια, 10 μήνες και 18 ημέρες). Ενδεικτική του χαρακτήρα του ήταν η άρνησή του σε πρόταση που έγινε το 1963 για μετονομασία πλατείας της πόλης της Ρόδου σε "πλατεία Στυλ. Κωτιάδη" και τοποθέτηση προτομής του σε αυτή. Κατά καιρούς είχε επίσης αρνηθεί επανειλημμένα να ανακηρυχθεί επίτιμος δημότης δωδεκανησιακών δήμων, θεωρώντας πως η όποια βοήθειά του προς αυτούς αποτελούσε απλή εκπλήρωση των καθηκόντων του.
Πέθανε στις 14 Ιουλίου 1971 από καρδιακή προσβολή, σε ηλικία μόλις 58 ετών, και κηδεύτηκε δημοσία δαπάνη. Προς τιμήν του ο Δήμος Ρόδου έχει δώσει το όνομά του σε δρόμο της πόλης. Μετά από ομόφωνη απόφαση του δημοτικού συμβουλίου του δήμου Ρόδου, τοποθετήθηκε προτομή του στο λιμάνι της Ρόδου, συμβολικά απέναντι από το άγαλμα του Κωνσταντίνου Καραμανλή, στις 16 Ιουλίου 2011.
Τζον Ρόμερ

Βιογραφία

Ο Ρόμερ έλαβε τη μόρφωσή του στο οικοτροφείο Ottershaw School, κοντά στο Woking, Σάρρεϋ, και κατέληξε στην αρχαιολογία μέσω των σπουδών στο σχέδιο και τη ζωγραφική στο Βασιλικό Κολέγιο Τεχνών του Λονδίνου. Κατόπιν εργάστηκε ως καλλιτέχνης στην Περσέπολη και το Κάιρο, σχεδιάζοντας και μελετώντας αρχαίες επιγραφές. Ο Ρόμερ ζει στην Τοσκάνη της Ιταλία.

Αρχαιολογικό έργο

Άρχισε το έργο του στην αρχαιολογία όταν πήρε μέρος στην Επιγραφική Μελέτη του Πανεπιστημίου του Σικάγο στους ναούς και τους τάφους στην αρχαία αιγυπτιακή τοποθεσία των Θηβών (το σύγχρονο Λούξορ). Από το 1977 ως το 1979 άρχισε και οργάνωσε μεγάλη αποστολή στην Κοιλάδα των Βασιλέων, που ήταν η πρώτη στο εκεί μετά την ανακάλυψη του τάφου του Τουταγχαμών το 1922. Το 1979 ηγήθηκε της αποστολής του Μουσείου του Μπρούκλιν για την ανασκαφή του τάφου του Ραμψή ΙΑ'.  
Το 1979 ο Ρομερ και η σύζυγός του (η Ελίζαμπεθ Ρόμερ, επίσης αρχαιολόγος και σχεδιάστρια), ίδρυσαν στο Μπέρκλει της Καλιφόρνιας το Ίδρυμα των Θηβών, οργανισμός αφιερωμένος στην συντήρηση και καταγραφή των Βασιλικών Τάφων στις Θήβες.

Εργογραφία

Τα βιβλία του Ρόμερ (κάποια μαζί με την γυναίκα του) περιλαμβάνουν, Η Κοιλάδα των Βασιλέων, Αρχαίες Ζωές, Διαθήκη και Τα Επτά Θαύματα του Κόσμου, πολλά από τα οποία έχουν μεταφερθεί στην τηλεόραση. Το πιο πρόσφατο έργο του Ιστορία της Αρχαίας Αιγύπτου: Από τους πρώτους αγρότες στην Μεγάλη Πυραμίδα, εκδόθηκε το 2012.
Βλαδίμηρος Αλεξάνδροβιτς της Ρωσίας

Βιογραφία

Ήταν ο τρίτος γιος του Αλεξάνδρου Β΄ αυτοκράτορα της Ρωσίας και της Μαρίας (Μαρίας Αλεξάνδροβνας), κόρης του Λουδοβίκου Β΄ μεγάλου δούκα της Έσσης & παρά τω Ρήνω.
Γεννήθηκε στο Χειμερινό ανάκτορο της Αγ. Πετρούπολης. Απεβίωσε το 1909 στο ανάκτορο Βλαντμίρ της Αγ. Πετρούπολης το 1909 σε ηλικία 62 ετών.
.gs

.gs είναι ο top-level domain κωδικός για τη Νότιο Γεωργία και τις Νότιες Σάντουιτς Νήσους στο διαδίκτυο. 
Ο τομέας .gs είναι μέλος της CoCCA, μιας ομάδας τομέων κωδικών χώρας που κάνουν χρήση κοινών υπηρεσιών μητρώου και επίλυσης αμιφσβητήσεων (μαζί με τα .af, .cx, .nf, .ki, .tl, .mn, .dm, και .mu).
Ο τομέας .gs είναι συνηθισμένος τομέας για ιστοσελίδες συντόμευσης διευθύνσεων URL.
Notitia Urbis Constantinopolitanae

Τα Notitia Urbis Constantinopolitanae (Δεδομένα για την πόλη της Κωνσταντινούπολης) είναι ένας κατάλογος των δεκατεσσάρων περιοχών και των μνημείων, δημοσίων κτηρίων και ανωτέρων υπάλληλων της Κωνσταντινούπολης των μέσων του 5ου αιώνα. Συντάχθηκε κατά τη διάρκεια της βασιλείας του αυτοκράτορα Θεοδοσίου Β΄.

Γλώσσα

Τα Notitia Urbis Constantinopolitanae είναι γραμμένα στα Λατινικά και ακολουθούν την παράδοση παρόμοιων κειμένων, που συντάσσονταν νωρίτερα για τη Ρώμη.

Αξιολόγηση

Παρόλο που υπάρχουν πολλές ασάφειες και λείπουν λεπτομέρειες, οι οποίες θα έκαναν το περιεχόμενο του κειμένου πιο κατανοητό σε ορισμένα σημεία (λ.χ. η έννοια του "οίκου" [domus] δεν είναι σαφές αν αφορά σε απλές οικίες ή σε επαύλεις), η αξία του έργου είναι μεγάλη, καθώς πρέπει να βασίζεται σε στοιχεία επίσημων πηγών και καθώς μας δίνει μια γενική εικόνα της Κωνσταντινούπολης πριν από την εφαρμογή του εκτεταμένου οικοδομικού προγράμματος του Ιουστινιανού Α΄.
Ως κάποιο βαθμό βέβαια τα Notitia θα πρέπει να υπακούν στην αυτοκρατορική προπαγάνδα και ίσως αυτός είναι ο λόγος για τον οποίο αναφέρονται μόνο οι "οίκοι" (domi), ενώ οι υποδεέστερης αρχιτεκτονικής πολυώροφες πολυκατοικίες της εποχής ("insulae"), που γνωρίζουμε ήδη από την Πρωτοβυζαντινή Εποχή ότι παρέβαιναν τη νομοθεσία για τις αποστάσεις μεταξύ τους, απουσιάζουν παντελώς. Προφανώς ο σκοπός ήταν να δοθεί η εικόνα μιας ιδανικής πόλης, πράγμα που θα ενίσχυε την αυτοκρατορική εικόνα.
Πάντως, παρά την προπαγανδιστική διάθεση, δεν μπορούμε να αρνηθούμε ότι η εικόνα που δίνεται για την Κωνσταντινούπολη των μέσων του 5ου αιώνα είναι αληθής. Πρόκειται για μια ανεπτυγμένη πόλη, που διαθέτει εξαιρετικές υποδομές και πολλές ανέσεις. Ταυτόχρονα είναι ακόμη ορατά τα ίχνη της αρχαίας προκατόχου της, ενώ, σε αντίθεση με τους επόμενους αιώνες, δεν είναι ιδιαιτέρως πλούσια σε εκκλησιαστικά μνημεία.

Χειρόγραφη Παράδοση

C. Vindobonensis 162 του 9ου αι.
C. Vindobonensis 3103 του 15ου αι.
C. Monacensis 10,291 του 16ου αι.

Εκδόσεις

Το κείμενο εκδόθηκε ως παράρτημα στο:
Notitia dignitatum; accedunt Notitia urbis Constantinopolitanae et laterculi prouinciarum, έκδ. Otto Seeck, Βερολίνο 1876

Μεταφράσεις

Grig Lucy, Kelly Gavin. Two Romes: Rome and Constantinople in Late Antiquity. Οξφόρδη 2012
Εθνόσημο των Μπαρμπάντος

Tο Εθνόσημο των Μπαρμπάντος καθιερώθηκε το 1966 , με διάταγμα της Βασίλισσας. Το εθνόσημο έχει μία περικεφαλαία περιέχουσα το εθνικό σύμβολο, που είναι η γροθιά ενός κατοίκου των Μπαρμπάντος, που κρατάει ζαχαροκάλαμα. Έχει και τον εθνικό ύμνο και από κάτω το θυρεό κρατούν δύο ζώα, ένας πελεκάνος (σύμβολο του ομώνυμου νησιού)και ένα δελφίνι (σύμβολο αλιείας). Πάνω από το θυρεό τοποθετήθηκαν 3 λουλούδια, γνωστά ως "Περηφάνια των Μπαρμπάντος". Υπάρχουν επίσης μια συκιά (Φίκος ο κιτρόφυλλος - Ficus citrifolia). Στο κάτω μέρος βρίσκεται το εθνικό ρητό της χώρας σε μια περγαμηνή.
All the Time in the World

Σύνθεση

Το τραγούδι είναι ιδιαίτερα μελωδικό, μέσου ρυθμού, με τζαζ στοιχεία πέραν του κλασικού ροκ στυλ του συγκροτήματος, με σόλο κιθάρας από τον Στηβ Μορς και διαρκεί 3 λεπτά και 48 δευτερόλεπτα, ενώ η εκδοχή που υπάρχει στο άλμπουμ έχει διάρκεια 4 λεπτά και 21 δευτερόλεπτα.
Το συγκεκριμένο κομμάτι κυκλοφόρησε σε μορφή σινγκλ μαζί με το "Hell to Pay" με σκοπό την προώθηση του δίσκου "Now What?!", αλλά δεν κατάφερε να γνωρίσει εμπορική επιτυχία. Ήταν το πρώτο σινγκλ του συγκροτήματος από το "Rapture of the Deep" το οποίο είχε κυκλοφορήσει το 2005 και συμπεριλαμβανόταν στο ομώνυμο άλμπουμ.

Ζωντανές εκτελέσεις

Το "All the Time in the World" συμπεριλήφθηκε για πρώτη φορά στο set list της ζωντανής εμφάνισης των Deep Purple στο Ισγκλ της Αυστρίας, στις 30 Απριλίου 2013.

Τραγούδια

1. All the Time in the World (Gillan, Morse, Glover, Airey, Paice)

2. Hell to Pay (Gillan, Morse, Glover, Airey, Paice)

3. Perfect Strangers (Live) (Blackmore, Gillan, Glover, Lord, Paice)

4. Highway Star (Live) (Blackmore, Gillan, Glover, Lord, Paice)
Ερνέστος Λεοπόλδος της Σαξονίας-Κόμπουρκ & Γκότα

Βιογραφία

Ήταν ο πρωτότοκος γιος του Ιωάννη-Λεοπόλδου διαδόχου της Σαξονίας-Κόμπουρκ & Γκότα και της Φεοντόρας βαρόνης φον ντερ Χορστ. Ο γάμος ήταν μοργανατικός και ο Ερνέστος-Λεοπόλδος έχασε τον τίτλο του.
Το 1996 αυτοκτόνησε μαζί με την 3η σύζυγό του στα Λουτρά (Μπατ) Βήσσεε της Βαυαρίας σε ηλικία 61 ετών.
Νικόλαος Λούρος

Βιογραφικά στοιχεία

Ο Νικόλαος Λούρος γεννήθηκε στην Αθήνα στις 6 Μαρτίου 1898 και ήταν γιος του διάσημου Έλληνα ιατρού και πολιτικού, Κωνσταντίνου Λούρου. Ο πατέρας του ήταν θείος της Μαρίας Κάλλας. Σπούδασε ιατρική στην Αθήνα και την Βέρνη, απ´όπου πήρε το διδακτορικό του δίπλωμα. Στη συνέχεια ολοκλήρωσε τις σπουδές του στη Βιέννη, το Μόναχο και το Βερολίνο. Ακολούθησε ακαδημαϊκή καριέρα και το 1925 εξελέγη υφηγητής του Πανεπιστημίου του Βερολίνου ενώ τρία χρόνια αργότερα έκτακτος καθηγητής της Μαιευτικής και της Γυναικολογίας. Το 1935 εξελέγη τακτικός Καθηγητής και Διευθυντής της Μαιευτικής και Γυναικολογικής Κλινικής του Πανεπιστημίου Αθηνών (Αρεταίειο Νοσοκομείο). Ως καθηγητής διαδραμάτισε σημαντικό ρόλο στην οργάνωση των ελληνικών νοσοκομείων συμβάλλοντας σημαντικά στην πραγματοποίηση τόσο του αντικαρκινικού Νοσοκομείου "Άγιος Σάββας" όσο και του Μαιευτηρίου (Πριγκίπισσα) "Αλεξάνδρα". Υπήρξε ιδρυτικό μέλος και πρόεδρος της Ελληνικής Εταιρίας Ευγονικής, ιδρυτικό μέλος και πρόεδρος της Ελληνικής Εταιρίας της Ιστορίας της Ιατρικής, πρόεδρος της Μαιευτικής και Γυναικολογικής Εταιρίας Αθηνών, πρόεδρος του Διεθνούς Κολεγίου Χειρουργών και πρωτοστάτησε στην ίδρυση του "Ταμιευτηρίου Υγείας" στην Ελλάδα. Όπως και ο πατέρας του, που ήταν ο προσωπικός ιατρός της βασιλικής οικογένειας, έτσι και ο ίδιος υπήρξε προσωπικός θεράπων μαιευτήρας τριών Βασιλισσών της Ελλάδας. Το 1974 ανέλαβε το χαρτοφυλάκιο του Υπουργείου Παιδείας στην κυβέρνηση Εθνική Ενότητας.
Ο Νικόλαος Λούρος είχε τιμηθεί με το μετάλλιο της Γερμανικής Εταιρίας του Αυτοκράτορος Γουλιέλμου (1937), μετάλλιο Εξαίρετων Πράξεων (1946), ανώτατο μετάλλιο του Ελληνικού Ερυθρού Σταυρού (1946), Officier της Λεγεώνας της Τιμής (1948), βραβείο Institut de France, με Ανώτερο Ταξιάρχη του Φοίνικος (1965) και Γεωργίου του Α' (1967) και με τον Μεγαλόσταυρο Αξίας της Δυτικής Γερμανίας (1977). Το 1966 εξελέγη τακτικό μέλος της Ακαδημίας Αθηνών.
Στον ιατρικό τομέα, ο Λούρος επινόησε νέες μεθόδους με διεθνή απήχηση. Από το 1946 εφήρμοζε τη μέθοδο του σύντομου ανώδυνου τοκετού με παράλληλη χρήση φαρμάκων, επινόησε εγχειρητική θεραπεία της ακράτειας των ούρων ένεκα υπερέντασης ενώ εισήγαγε τη συντηρητική ινομυοματεκτομή, που επιτρέπει σε νέες γυναίκες τη δυνατότητα γονιμοποιήσεως. Επίσης πολλές εργασίες του αφορούσαν την αντιμετώπιση του καρκίνου του τραχήλου της μήτρας, αναλόγως του σταδίου εξέλιξης του νεοπλάσματος, ενώ για τις τεχνικές του μεθόδους έγραψε σχετική μονογραφία κατόπιν πρότασης του οίκου Thomson των ΗΠΑ.
Απεβίωσε στην Αθήνα το 1986 σε ηλικία 88 ετών. Ήταν παντρεμένος με την Ιωάννα Λούρου και δεν άφησε παιδιά. Επίσης είχε εκδώσει αρκετά ιατρικά συγγράμματα.
Εργατοπατέρας

Ο εργατοπατέρας στην ελληνική πολιτική ορολογία είναι όρος που δηλώνει τον κατ’ επάγγελμα συνδικαλιστή , ο οποίος έχει ως κύριο στόχο τη διατήρηση της ηγετικής θέσεώς του στα συνδικαλιστικά όργανα.
Ο όρος αυτός χρησιμοποιήθηκε για πρώτη φορά κατά την περίοδο του μεσοπολέμου. Η κυβέρνηση του Ελευθερίου Βενιζέλου (1928-1932) είχε προσπαθήσει να αποκόψει το συνδικαλιστικό κίνημα από την άμεση επιρροή του Κομμουνιστικού Κόμματος και να προσεταιριστεί τον «νομοταγή συνδικαλισμό». Έτσι, στην ηγεσία της Γενικής Συνομοσπονδίας Εργατών Ελλάδος δόθηκαν τέσσερις μόνιμες θέσεις στη Γερουσία και διάφορα πόστα σε οργανισμούς και ιδρύματα. Η ΓΣΕΕ άρχισε να χρηματοδοτείται από το Κράτος.
Κατ’ αυτόν τον τρόπο το συνδικαλιστικό κίνημα απέκτησε δεσμούς εξάρτησης από το κράτος και από την Κυβέρνηση. Οι δεσμοί αυτοί δεν ωφέλησαν το συνδικαλιστικό κίνημα, αλλά δημιούργησαν διάφορα παθολογικά φαινόμενα, όπως η εμφάνιση «εργατοπατέρων», δηλαδή ανθρώπων οι οποίοι συντηρούνταν από το κράτος μέσω της συμμετοχής τους στις συνδικαλιστικές οργανώσεις, εντός των οποίων επεδίωκαν να καταλάβουν και να διατηρήσουν ηγετικές θέσεις. Οι «εργατοπατέρες» επιδίωκαν να δημιουργήσουν πελατειακές θέσεις με εργαζομένους, προκειμένου να διατηρήσουν το πόστο τους που τους εξασφάλιζε μία ή περισσότερες υψηλές αποζημιώσεις.
Ντέιβι Μπόι Σμιθ

Πρώτα Χρόνια

O Ντέιβιντ Σμιθ εκπαιδεύτηκε στην Αγγλία το 1978 και συνέχισε στο καναδικό Stampede Wrestling, όπου τον εκπαίδευσε ο Στου Χαρτ.
Ο Σμιθ έδωσε αγώνες στην Ευρώπη και στην Ιαπωνία, μέχρι που έφθασε στην Βόρεια Αμερική.

Γνωστοποίηση και επιτυχίες

Στη πορεία του, άλλαξε αρκετές φορές εταιρεία, μεταξύ των World Wrestling Federation και World Championship Wrestling. Στο World Wrestling Federation (τώρα WWE) όπου έμεινε και τα περισσότερα χρόνια, πήρε όλα τα πρωταθλήματα εκτός απο το σημαντικότερο, το Πρωτάθλημα WWE. Εκτός απο το ατομικό, κατάφερε να διακριθεί και στο ομαδικό επίπεδο, κατακτώντας το Παγκόσμιο Ομαδικό τίτλο, μαζί με τον Ντάιναμαϊτ Κιντ και αργότερα με τον μπατζανάκη του, τον Όουεν Χαρτ. Το WWE τον περιγράφει ως έναν απο τους πιο εντυπωσιακούς αθλητές στην ιστορία του.

Οικογένεια και θάνατος

Ο Ντέιβιντ Σμιθ μαζί με την Νταιάνα, απέκτησαν δύο παιδιά, τον Χάρι και τη Τζόρτζια. Η Νταιάνα είναι μέλος της γνωστής οικογένειας, στη πάλη, την οικογένεια Χαρτ. Το 2000, το ζευγάρι χώρισε και μετά απο δύο χρόνια, ο Σμιθ απεβίωσε. Η νεκροψία έδειξε πως ο θάνατος του παλαιστή, προήλθε απο χρήση αναβολικών και ναρκωτικών ουσιών.
Πριν πεθάνει, ο Ντέιβιντ Σμιθ άρχισε να προπονείται με σκοπό να ξεκινήσει ξανά τη καριέρα του και μια εβδομάδα πριν το θάνατο του, συμμάχησε σε διάφορους ομαδικούς αγώνες με τον υιό του, Χάρι.
Μαρία Λεοπολδίνα της Αυστρίας

Βιογραφία

Ήταν η δεύτερη κόρη του Λεοπόλδου Ε΄ αρχιδούκα της Πέραν Αυστρίας και της Κλαυδίας των Μεδίκων, κόρης του Φερδινάνδου Α΄ μεγάλου δούκα της Τοσκάνης.
Πρωτάθλημα Ε.Π.Σ. Πειραιώς 1931-32

Στο 8ο πρωτάθλημα της Ε.Π.Σ. Πειραιώς 1931-32 δεν μετείχαν οι δυο καλύτεροι πειραϊκοί σύλλογοι: Ολυμπιακός και Εθνικός Πειραιώς, που έλαβαν μέρος στην Εθνική κατηγορία. Έτσι πρωταθλήτρια αναδείχθηκε η Άμυνα Κοκκινιάς για δεύτερη φορά στην ιστορία της, όπως και την προηγούμενη περίοδο. Ο αριθμός των ομάδων-μελών της Ένωσης παρέμεινε 14, όσα υπήρχαν στο τέλος της προηγούμενης σεζόν και αποκαλούνταν πλέον "ιδρυτικά μέλη", σύμφωνα με το νέο καταστατικό του Απριλίου 1931.
Ρίεια

Τα Ρίεια ήταν αθλητικοί αγώνες που γίνονταν κατά την αρχαιότητα.
Οι αγώνες γίνονταν προς τιμήν του Ποσειδώνα στο Ρίο και οργανώνονταν από κοινού με το Αντίρριο.
Οι αγώνες είχαν τοπική εμβέλεια και γίνονταν κοντά στον ναό του Ποσειδώνα που υπήρχε στο Ριο. Σήμερα έχουμε λίγα στοιχεία για τους αγώνες και αυτά από επιγραφές που έχουν βρεθεί.
Πανελλήνιο πρωτάθλημα ανώμαλου δρόμου ανδρών 1947

Το Πανελλήνιο πρωτάθλημα ανώμαλου δρόμου ανδρών 1947 διεξήχθη στις 9 Μαρτίου στην Ελευσίνα υπό την αιγίδα του ΣΕΓΑΣ. Τις προηγούμενες εβδομάδες είχαν διεξαχθεί τα περιφερειακά πρωταθλήματα.

Το περιφερειακό Αττικής-Ευβοίας

Το περιφερειακό πρωτάθλημα Αττικής διεξήχθη την Κυριακή 23 Φεβρουαρίου σε διαδρομή μήκους 7 χλμ στο Παλαιό Φάληρο με αφετηρία και τερματισμό το γυμναστήριο του ΑΟ Π. Φαλήρου και διαδρομή προς την Αγία Βαρνάρα. Στον αγώνα μετείχαν 17 δρομείς και εκτός συναγωνισμού ο Αθ. Ραγάζος, ο οποίος τερμάτισε δεύτερος. Νικητής ήταν ο Βασίλης Μαυραπόστολος του Π. Φαλήρου.

Το πανελλήνιο πρωτάθλημα

Το πανελλήνιο πρωτάθλημα ανωμάλου δρόμου ανδρών διεξήχθη την Κυριακή 9 Μαρτίου σε διαδρομή μήκους 7 χλμ, η οποία είχε ως αφετηρία την παραλία Ελευσίνας και τερματισμό το Στάδιο του Πανελευσινιακού, αφού οι αθλητές έτρεξαν στον κάμπο της Ελευσίνας. Μετείχαν πολλοί αθλητές από το κέντρο και από την επαρχία. Για τη μετάβαση των αθλητών από την Αθήνα ο ΣΕΓΑΣ διέθεσε αυτοκίνητο, με σημείο αφετηρίας το Στάδιο. Πρωταθλητής αναδείχθηκε για τρίτη συνεχόμενη χρονιά ο Αθανάσιος Ραγάζος του Αλμυρού Βόλου και στο ομαδικό ο Πειραϊκός Σύνδεσμος.
Άμπι Μαν

Καριέρα

Γεννήθηκε την 1η Δεκεμβρίου του 1927 στη Φιλαδέλφεια.  
Το κατά κόσμον όνομά του ήταν Αβραάμ Γκούντμαν (Abraham Goodman) και μεγάλωσε στο Ανατολικό Πίτσμπουργκ, στην Πενσιλβάνια. 
Τα γνωστότερα έργα του έγιναν κοινωνικές και δραματικές σειρές ή ταινίες. Το σενάριο που τον έκανε περισσότερο διάσημο είναι εκείνο για την ταινία "Η Δίκη της Νυρεμβέργης", που προβλήθηκε για πρώτη φορά το 1959, ως τηλεοπτική σειρά. Η διασκευή για τη μεγάλη οθόνη σκηνοθετήθηκε το 1961 από τον Στάνλεϊ Κράμερ και ο Μαν βραβεύτηκε με Όσκαρ διασκευασμένου σεναρίου. Κατά την ομιλία του στην απονομή, είπε: 
"A writer worth his salt at all has an obligation not only to entertain but to comment on the world in which he lives."
Δηλαδή: "Ένας συγγραφέας που αξίζει το μισθό του έχει την υποχρέωση όχι μόνο να ψυχαγωγεί αλλά να σχολιάζει τον κόσμο στον οποίο ζει. Και όχι μόνο να σχολιάζει αλλά να βρει την ευκαιρία να αλλάξει τον κόσμο".
Το 2001 ο Μαν διασκεύασε το έργο και το παρουσίασε στο Μπρόντγουεϊ, με το Μαξιμίλιαν Σελλ, σε διαφορετικό ρόλο από εκείνον που είχε στην κινηματογραφική ταινία του 1961.

Τηλεοπτική προσφορά

Στο χώρο της τηλεόρασης, η πιο αξιοσημείωτη ίσως παρουσία του Μαν ήταν η δημιουργία της τηλεοπτικής σειράς Κότζακ, με πρωταγωνιστή τον Τέλι Σαβάλας. Ο Μαν ήταν διευθυντής παραγωγής, αλλά σε πολλά από τα επεισόδια έγραψε το σενάριο. Έγραψε επίσης το σενάριο για τα έργα The Marcus-Nelson Murders, The Atlanta Child Murders, Teamster Boss: The Jackie Presser Story και Indictment: The McMartin Trial, . Επίσης έγραψε το σενάριο της ταινίας War and Love.

Θάνατος

Απεβίωσε στο Μπέβερλι Χιλς της Καλιφόρνια στις 25 Μαρτίου του 2008, σε ηλικία 80 ετών, έπειτα από καρδιακή προσβολή. Ο θάνατός του συνέβη μία μόλις μέρα μετά το θάνατο του Ρίτσαρντ Γουίντμαρκ, ενός από τους πρωταγωνιστές στην ταινία Η δίκη της Νυρεμβέργης.
Την ημέρα του θανάτου του Μαν η δημοσιογράφος και παρουσιάστρια του προγράμματος του BBC Radio 4 Σαρλότ Γκριν προκάλεσε συζητήσεις με τα χαχανητά της ενώ ανακοίνωνε στο ραδιόφωνο την είδηση του θανάτου του σεναριογράφου. Τα ακατάσχετα γέλια της Γκριν οφείλονταν στο γεγονός ότι η προηγούμενη είδηση που εκφώνησε η ίδια περιείχε ένα ηχητικό απόσπασμα με την πρώτη γνωστή ηχογράφηση τραγουδιού του 1860. Κάποιος της είχε ψιθυρίσει στο αυτί ότι ο ήχος έμοιαζε "σαν μια μέλισσα που βούιζε μέσα σε ένα μπουκάλι" . Οι συντελεστές της εκπομπής ζήτησαν συγνώμη από την οικογένεια του Μαν.
Τηγάνι

Το τηγάνι είναι μαγειρικό σκεύος που χρησιμοποιείται για τηγάνισμα και βράσιμο. Συνήθως έχει διάμετρο 20 με 30 εκατοστά (ή 8 με 12 ίντσες). Έχει κοντύτερα τοιχώματα από αυτά της κατσαρόλας

Ιστορία

Χάλκινα τηγάνια χρησιμοποιήθηκαν στην αρχαία Μεσοποταμία. Τα τηγάνια ήταν επίσης γνωστά και στην αρχαία Ελλάδα και στην αρχαία Ρώμη.
Το τηγάνι δεν έχει υποστεί και πολλές αλλαγές από τότε που εφευρέθηκε. Αν είχε φτιαχτεί από επικασσιτερωμένο χαλκό ή από σίδηρο το τηγάνι είχε ένα ευρύ, ρηχό σχήμα και μια μεγάλη λαβή για να προστατεύει το χέρι του μάγειρα από την φωτιά.

Αντικολλητικό τηγάνι

Κάποια τηγάνια έχουν πάτο στον οποίο τα φαγητά δεν κολλάνε, αφού μαγειρευτούν. Αυτά λέγονται αντικολλητικά τηγάνια και είναι πολύ χρήσιμα και εύχρηστα.

Το τηγάνι με τη μεγαλύτερη λειτουργικότητα

Το τηγάνι με τη μεγαλύτερη λειτουργικότητα έχει 4,5 μέτρα διάμετρο βρίσκεται στο Rose Hill στη Βόρεια Καρολίνα και συγκεκριμένα στην πλατεία της πόλης. Μπορεί να τηγανίσει ταυτόχρονα 365 κοτόπουλα.

Το μεγαλύτερο τηγάνι

Το μεγαλύτερο τηγάνι παράχθηκε από την Mumford Sheet Metal Works στο Selbyville, Delaware, το 1950. Φτιάχτηκε για το Delmarva Chicken Festival, φεστιβάλ που σχετίζεται με το κοτόπουλο. Χρησιμοποιήθηκε για να τηγανίσει πάνω από 100 τόνους κοτόπουλου. Το τηγάνι έχει 3 μέτρα διάμετρο ξεπερνώντας το τηγάνι στο Long Beach στην Ουάσινγκτον, το οποίο έχει διάμετρο 2,9 μέτρα και φτιάχτηκε το 1941
Ιωάννης Α΄ της Βραβάντης

Βιογραφία

Γεννήθηκε στη Λουβέν και ήταν ο δευτερότοκος γιος του Ερρίκου Γ΄ δούκα της Βραβάντης και του Λοτιέ και της Αδελαΐδας Καπετιδών, κόρης του Ούγου Δ΄ δούκα της Βουργουνδίας. Το 1261 απεβίωσε ο πατέρας του και τον διαδέχθηκε ο πρεσβύτερος αδελφός του Ερρίκος Δ΄, που λόγω της διανοητικής υστέρησής του εκτοπίστηκε το 1267 για χάρη του Ιωάννη Α΄.
Η μεγαλύτερη στρατιωτική νίκη του ήταν η μάχη του Βόριγκεν το 1288, με την οποία εξουσίασε το δουκάτο του Λίμπουργκ: οι εχθροί υπερείχαν αριθμητικά κατά πολύ, αλλά κατεύθυνε την εισβολή στη Ρηνανία με επιτυχία και νίκησε την ομοσπονδία τους. Το 1288 το Λίμπουργκ ενοποιήθηκε επίσημα με τη Βραβάντη.
Λεγόταν ότι ήταν το πρότυπο φεουδαρχικού πρίγκιπα: γενναίος, περιπετειώδης, υπερείχε σε κάθε δραστηριότητα, λάτρευε την επίδειξη και ήταν γενναιόδωρος με μέτρο. Εθεωρείτο ο πιο χαρισματικός πρίγκιπας της εποχής του. Αυτό τον έκανε πολύ δημοφιλή στην ποίηση και τη λογοτεχνία του Μεσαίωνα. Ως σήμερα υπάρχει ωδή σε αυτόν, τόσο δημοφιλής, που ήταν υποψήφια για εθνικός ύμνος της βόρειας Βραβάντης. Χαιρόταν τις κονταρομαχίες και λάμβανε με προθυμία μέρος σε αυτές. Ακόμη ήταν διάσημος για τα νόθα τέκνα του. 
Σε μία γαμήλια εορτή το 1294, ο Ιωάννης Α΄ πληγώθηκε θανάσιμα στο χέρι από τον αντίπαλό του Πιέρ ντε Μπωσνέ. Τάφηκε στο ναό του Μίντερμπρόεντερς των Βρυξελλών, αλλά την περίοδο της εικονοκλαστικής Μεταρρύθμισης (1566) δεν έμεινε τίποτε από τον τάφο του.
Ο δούκας μνημονεύεται στο λαϊκό τραγούδι Χαρμπαλορίφα, που παραμένει δημοφιλές. Η λαϊκή Ολλανδική μπύρα δούκας Ιωάννης (hertog Jan) ονομάστηκε από τον δούκα.
Βασίλειο της Μπόρα Μπόρα

Το Βασίλειο της Μπόρα Μπόρα ιδρύθηκε κατά τη διάρκεια της αρχές του 19ου αιώνα, με την ενοποίηση του νησιού Μπόρα Μπόρα και την επίσημη αναγνώριση του από τη Γαλλία και το Ηνωμένο Βασίλειο το 1847 μέσω της σύμβασης Ζαρνάκ. Αποτελούσε μέλος μιας σειράς ανεξάρτητων Πολυνησιακών κρατών των νησιών Εταιρείας, μαζί με την Ταϊτή, το Χουαχίνε και το Ραϊατέα τον 19ο αιώνα, τα οποία μοιράζονταν παρόμοια γλώσσα και κουλτούρα. Επίσης, οι ηγεμόνες τους αλληλοσυνδέονταν με γάμο. Εκτός από το Μπόρα Μπόρα, το βασίλειο περιλάμβανε τα νησιά Τουπάι, Μαουπίτι, Μαουπιχάα, Μοτού Όνε και Μανουάε. Το βασίλειο προσαρτήθηκε τελικά στη Γαλλία το 1888 και η τελευταία βασίλισσα Τεριιμαεβαρούα Γ΄ αναγκάστηκε να παραιτηθεί το 1895.
Η πρώτη σαφής αναφορά για το νησί είναι από τον Ολλανδό εξερευνητή Γιάκομπ Ρογκεβίν το 1722. Ο Τζέιμς Κουκ το είδε το 1769 και αποβιβάστηκε εκεί το 1777.
Γάλλα Πλακιδία

Οικογένεια

Τα ετεροθαλή αδέλφια της ήταν ο Αρκάδιος και ο Ονώριος και η Πουλχερία (πέθανε πριν από το 385, η ημερομηνία γέννησή της είναι άγνωστη). Αδέλφια της ήταν ο Γρατιανός, που πέθανε νέος, και ο Ιωάννης, που πέθανε κατά τη διάρκεια της γέννας μαζί με τη μητέρα του.

Ζωή

Η Πλακιδία βρισκόταν στη Ρώμη όταν ο Αλάριχος τη λεηλάτησε και αποτέλεσε μέρος των λαφύρων του αφού την κράτησε αιχμάλωτη για μεγάλο χρονικό διάστημα. Αφού παντρεύτηκε αναγκαστικά με τον Οστρογότθο Άταουλφ, κατάφερε να αποδράσει και γύρισε στη Ραβέννα, όπου ο αδελφός της Ονώριος την ανάγκασε να παντρευτεί τον πατρίκιο Κωνστάντιο και βασίλεψε σαν αυτοκράτειρα και αργότερα σαν αντιβασιλέας-αυτοκράτειρα του γιου της Βαλεντινιανού.
Περιφέρεια Γκάνζι

Γεωγραφία

Το Γκάνζι βρίσκεται κεντρικά της Μποτσουάνα. Συνορεύει στα βόρεια με τηΒορειοδυτική περιφέρεια, στα ανατολικά με την Κεντρική, στα νοτιοδυτικά με το Κγκαλαγκάντι, στα νοτιοανατιλικά με το Κουενένγκ και στα δυτικά με τη Ναμίμπια. Έχει έκταση 117.910 km².